«СтIол хъурей» щхьэпэ
Аруан районым хыхьэ ­Къэ­хъун къуажэм дэт курыт еджапIэ №2-м нэхъыжь клас­схэм щеджэхэмрэ «Къэ­лъы­хъуэныгъэ» клубым хэтхэмрэ школым щаIущIащ ­УФ-м и Лъэпкъ гвардием ­хэтхэм. «СтIол хъурейм» и Iуэхугъуэ нэхъыщхьэу щытащ «Урысей гвардием и лIыхъужьыгъэ на­пэкIуэцIхэр».
ЗэIущIэр къызэрагъэпэщащ икIи ирагъэкIуэкIащ Урысейпсо дзэ-тхыдэ зэгухьэ­ны­гъэм Аруан районым щиIэ и щIы­налъэ къудамэм и уна-фэщI Шыбзыхъуэ Хьамсинэ и жэрдэмкIэ.
Зэпсэлъэныгъэхэм я къалэн нэхъыщхьэу щытащ щIалэ­гъуалэр хэкупсэу къэгъэхъу­ныр, IэщэкIэ и Хэкур ихъумэ­жы­фыныр, дзэ тхыдэхэм, хабзэ­хэм нэхъ куууэ щыгъуазэ зыщащIыныр.
НыбжьыщIэхэм драгъэкIуэ­кIа «стIол хъурейм» кърихьэ­лIащ Аруан районым щыIэ ПЦО МОВО-м и унафэщI Кулиев ТIахьир, Къэхъун къуажэ администрацэм и Iэтащхьэ Къан­дэхъу Леонид, «Кавказ гъунап­къэ» къэлъыхъуакIуэ гу­пым и къызэгъэпэщакIуэхэм ящыщ Гулэ­жын Беслъэн, ­куейм и ­хъы­­­барегъащIэ-методикэ цент­­рым и директор Балъкъэр ­Альбинэ сымэ, нэгъуэщI­хэри.
ЗэIущIэр иригъэкIуэкIащ ­ку­рыт еджапIэм и унафэщIым гъэ­сэныгъэ IуэхухэмкIэ и къуэ­дзэ Къардэн Аксанэ.
Къэхъун къуажэм дэт етIуанэ курыт еджапIэм и директор Джатокъуэ Риммэ къызэхуэсахэм захуигъазэу къыхигъэщащ школакIуэхэр хэкупсэу, къэралым и хъумакIуэ нэсу, Конституцэм къахуигъэув къалэнхэр ягъэзащIэу къэхъуну зэрыщыгугъыр.
Школым и «Къэлъыхъуэ­ныгъэ» клубым хэтхэм хьэ­щIэхэм я нэгу къыщIагъэувэжащ Урысей гвардием и тхы-дэм и напэкIуэцI нэхъыщхьэхэр. 3-8-нэ классхэм щIэсхэр къеджащ къэралым и дзэ нэхъыщхьэхэм папщIэ усэхэм, уэрэд кIэщIхэр жаIащ.
«СтIол хъурейм» и етIуанэ Iыхьэм Урысей гвардием къикIахэм класс нэхъыжьхэм ще­джэхэр щыгъуазэ ящIащ къу­лыкъу езыхьэкIхэм къыхуа­гъэув мардэхэм, абыхэм я къалэнхэм, Хэкум и къэкIуэнымкIэ дэтхэнэ зы цIыхухъуми жэуап зэрихьым.
АдэкIэ зэпсэлъэныгъэхэм къы­пащащ «Кавказ гъунап-къэ» къэлъыхъуакIуэ гупым и уна­фэщI Цыбин Викторрэ Гу­лэжын Беслъэнрэ. Абыхэм жа­Iащ Хэку зауэшхуэм хэкIуэда Дзэ Плъыжьым и зауэлI 39-рэ къагъуэтыжу хуэфэщэн пщIэ яIэу 2021 гъэм зэрыщIалъхьэжар. Кавказ Ищхъэрэм и къэлъыхъуакIуэ гупыр къэралым и адрей щIыналъэхэм жы­джэру зэрадэлажьэр, республикэм и щIалэгъуалэм ­щIэх-щIэхыурэ дерс щхьэпэхэр зэрыдрагъэкIуэкIыр. КъБР-м щыIэ гвардиемрэ «Кавказ гъунапкъэ» къэлъы­хъуакIуэ гу­пымрэ зэгурыIуэныгъэ зэра-щIы­лIам ипкъ иткIэ, зэ­щIыгъуу курп лъагапIэхэм дэ­кIащ, Iуэхугъуэ зыбжани зэдрагъэ­кIуэкIащ.
ЗэIущIэм и кIэухыу къуажэ адми­нистрацэм и Iэтащхьэ ­Къандэхъу Леонид хьэщIэхэм-рэ ныбжьыщIэхэмрэ фIыщIэ яхуищIащ зэпсэлъэныгъэ куп­щIафIэ зэрырагъэкIуэкIам ­папщIэ.
Жыласэ Замир.
